**Modálnosť výpovede**

V každej výpovedi možno okrem vecného obsahu vyjadriť aj subjektívny vzťah jej autora k platnosti tejto výpovede alebo jeho osobné stanovisko k tomu, čo oznamuje ( napr. istota alebo pochybnosť). Tieto stránky výpovede sa spoločne nazývajú **modálnosťou výpovede.**

Rozlišujeme trojakú modálnosť výpovede:

1. **postojovú,**
2. **istotnú,**
3. **vôľovú.**
4. **Postojová modálnosť**

* Je to základná modálnosť výpovede.
* Viaže sa vždy na celú vetu.
* Vyjadruje sa súčasne gramaticky a intonáciou.
* Závisí od zámeru hovoriaceho, t.j., či ide o:
* Nezainteresované konštatovanie skutočnosti ( t.j. o **oznamovacie vety,** napr. Zajtra poobede pôjdeme na výlet.),
* Vyjadrenie otázky ( t.j. o **opytovacie vety,** napr. Pôjdeš zajtra na výlet? Kam pôjdeš zajtra?),
* Vyjadrenie výzvy, podnetu, povzbudenia alebo želania (t.j. o **žiadacie vety)**, ktoré sa ďalej podľa formy členia na **rozkazovacie vety** (napr. Zajtra príď!) a **želacie vety** (napr. Kiež by si zajtra prišiel!)

1. **Istotná modálnosť:**

* Hovoriaci ňou popri vecnom obsahu výpovede naznačuje aj subjektívnu istotu alebo pochybnosť o platnosti výpovede.
* Môže mať vzťah buď k celej výpovedi (napr. Určite pôjdeme tento rok na školský výlet do Vysokých Tatier), alebo len k jej časti (napr. Tento rok pôjdeme na školský výlet určite do Vysokých Tatier).
* Vyjadruje sa predovšetkým časticami (napr. áno, nie, iste, určite, naozaj, samozrejme, možno azda, tuším, vraj) a morfologickými prostriedkami (napr. slovesným časom alebo spôsobom).

1. **Vôľová modálnosť**

* Pomocou vôľovej modálnosti hovoriaci podáva dej výpovede ako možný alebo nevyhnutný.
* Vyjadruje sa najmä modálnymi slovesami musieť, chcieť, môcť, smieť, mať a modálnymi vetnými príslovkami typu treba, možno, netreba, hodno ap.
* Príklad: Musím ísť na koncert. Chcem ísť na koncert. Smiem ísť na koncert alebo Hodno ísť na ten koncert. Na ten koncert netreba ísť.

**Štylistické vlastnosti viet podľa modálnosti**

1. **Oznamovacie vety**

Základný modálny typ je oznamovacia veta, ktorá sa ako neutrálny, štylisticky bezpríznakový prostriedok uplatňuje v textoch všetkých štýlov. Ak je v texte prevaha oznamovacích viet, potom vyvoláva dojem reálnej platnosti, pričom si v ňom neuvedomujeme autorovu osobu. Oznamovacie vety s objektívnym poradím výpovede sú príznačné pre písané texty, najmä pre náučný štýl a výkladový slohový postup. Využívajú sa aj v rozprávaní a opise.

Oznamovacie vety so subjektívnym poradím výpovede, resp. vety bez východiska sa vyskytujú predovšetkým v hovorových prejavoch a ako prostriedky štylizácie v umeleckých a v niektorých publicistických textoch (fejtón, reportáž).

1. **Opytovacie, rozkazovacie a želacie vety**

Opytovacie, rozkazovacie a želacie vety sú emocionálno-expresívne syntaktické prostriedky. Majú výzvový charakter, ktorý predpokladá priamy kontakt medzi podávateľom a prijímateľom.

Môžu niesť subjektívne a emocionálne odtiene postojov, napr. chlad, láskavosť, prívetivosť, nevľúdnosť, iróniu, ktoré sa v ústnom prejave dotvárajú aj intonáciou. Prvotne sú to prostriedky ústnych jazykových prejavov, najmä dialógov.

Ako expresivizujúci a dynamizujúci prostriedok sa využívajú vo vnútornom monológu, napr. Prešla i dvorom, ktorý sa zdá byť ohromný ako pláň.

* 1. **Opytovacia veta**

Zisťovacie a doplňovacie otázky

Otázky majú predovšetkým charakter apelu. Podávateľ sa priamo obracia na prijímateľa, keď mu chýba istota o platnosti celej výpovede alebo jej časti.

Tieto vety sú prostriedky ústnosti a dialogickosti. Časté sú v bežných rozhovoroch, ale aj v dráme a epike. Zisťovacia a doplňovacia otázka nie je vhodná vo vedecko-náučných textoch.

* 1. **Želacie a rozkazovacie vety**

Expresívnosť želacích a rozkazovacích viet je predovšetkým v ich adresnosti. Hovoriaci sa priamo obracia na adresáta, aby uskutočnil jeho žiadosť. Rozkazovacie vety sú príznačné pre dialogické ústne jazykové prejavy.

Výrazne emocionálne sú rozkazovacie menné vety, ktoré vznikli elipsou (výpustkou) slovesa, napr. Knihy! (= Zavrite knihy! – Zavieť knihy!)

Rozkazovacie vety sa nevyužívajú v náučnom štýle.

1. **Zvolacie vety /zvolania.**

Všetky typy viet podľa modálnosti sa môžu stať zvolacími vetami. Vo zvolacích vetách je veľakrát dôležitejší citový postoj hovoriaceho než významový obsah, napr. **„Ach, aké krásne ráno!“** vzdychla si. Ide o typický prostriedok ústnych jazykových prejavov. Vo vnútornom monológu sú zvolacie vety výrazom silného vzrušenia postavy.